Як вядома, род Рэйтанаў мае альбо прускае, альбо шведскае паходжанне. Першая адшуканая мной у крыніцах згадка пра яго датуецца 1410 годам і датычыцца крыжацкай Прусіі — Тэўтонскага ордэна. Магчыма, далёкі продак пана Тадэвуша нават паўдзельнічаў у Грунвальдскай бітве — зразумела ж, не на нашым баку. Пагатоў, прозвішча “Рэйтан” перакладаецца з нямецкай мовы як “ехаць верхам”, і яно само па сабе сведчыць, што прадстаўнікі фаміліі не піва варылі — яны былі спадчыннымі ваярамі. Сляды Рэйтанаў прасочваюцца на нямецкіх землях і пазней, прычым захаваліся звесткі пра розныя галіны роду.